ΓΡΑΠΤΗ ΕΡΩΤΗΣΗ E-3776/98

υποβολή: Anna Karamanou (PSE) προς την Επιτροπή

(11 Δεκεμβρίου 1998)

Θέμα: Αποτελέσματα της διάσκεψης για το περιβάλλον στο Μπουένος ´Aϊρες-Μέτρα της ΕΕ για την εφαρμογή του Πρωτοκόλλου του Κυότο

Τα αποτελέσματα της τελευταίας παγκόσμιας διάσκεψης για το περιβάλλον στο Μπουένος ´Aϊρες δεν ήταν ιδιαίτερα ενθαρρυντικά, καθώς, υιοθετήθηκαν, ύστερα από πρόταση των ΗΠΑ, οι περίφημοι "ευέλικτοι μηχανισμοί" για την ανώδυνη συμμόρφωση των μεγάλων ρυπαντών (οι ΗΠΑ εκπέμπουν σε παγκόσμια κλίμακα το 1/4 των συνολικών ρύπων) με τους όρους της συμφωνίας του Κυότο, η οποία καλεί τις βιομηχανικές χώρες να μειώσουν τις εκπομπές επικίνδυνων για το περιβάλλον αερίων από το 2008 έως το 2012 κατά ποσοστό 5,2 % μικρότερο σε σύγκριση με τα επίπεδα του 1990.

Ερωτάται η Ευρωπαϊκή Επιτροπή, με ποιούς τρόπους προτίθεται να παρέμβει προκειμένου να διασφαλιστεί η όσο το δυνατόν γρηγορότερη εφαρμογή του Πρωτοκόλλου του Κυότο, δεδομένου ότι η καταστροφή των οικοσυστημάτων συνεχίζεται με γοργούς ρυθμούς, ενώ το 40 % των θανάτων παγκοσμίως οφείλεται στην περιβαλλοντική μόλυνση και τις κλιματολογικές αλλαγές;

Απάντηση της κας Bjerregaard εξ ονόματος της Επιτροπής

(05 Φεβρουαρίου 1999)

Η Επιτροπή είναι της άποψης ότι η τέταρτη συνδιάσκεψη των συμβαλλομένων μερών στη σύμβαση-πλαίσιο των Ηνωμένων Εθνών για την αλλαγή του κλίματος, που συνήλθε στο Μπουένος ´Aιρες στις 2-13 Νοεμβρίου 1998, υπήρξε επιτυχής επειδή εγκρίθηκε πρόγραμμα δράσης, το οποίο καθόρισε πρόγραμμα εργασίας για την επίλυση "ημιτελών θεμάτων" του πρωτοκόλλου του Κυότο και εκκρεμών ζητημάτων της σύμβασης. Με την έγκριση αυτού του σχεδίου δράσης διατηρείται η πολιτική ορμή και επομένως οι διαπραγματεύσεις στο Μπουένος ´Aιρες μπορούν να θεωρηθούν ως χρήσιμο και πολύ απαραίτητο βήμα προόδου προς την εφαρμογή του πρωτοκόλλου του Κυότο.

Το Ευρωπαϊκό Συμβούλιο της Βιέννης εξέφρασε την ικανοποίησή του για το πρόγραμμα δράσης του Μπουένος ´Aιρες και υπογράμμισε τη σημασία της εφαρμογής του για την έγκαιρη επικύρωση του πρωτοκόλλου του Κυότο. Το Ευρωπαϊκό Συμβούλιο συνεπέρανε επίσης ότι στη συνεδρίαση της Κολωνίας πρέπει να μελετήσει, βασιζόμενο σε σχετική έκθεση της Επιτροπής, μια ολοκληρωμένη στρατηγική για την κοινοτική πολιτική στο θέμα του κλίματος.

Η Επιτροπή σκοπεύει να εκδώσει εγκαίρως ανακοίνωση για το Ευρωπαϊκό Συμβούλιο της Κολωνίας. Η ανακοίνωση θα επικεντρωθεί στα ζητήματα που θεωρούνται ουσιαστικά προκειμένου να εκπληρώσει η Κοινότητα τις δεσμεύσεις που ανέλαβε στη συνδιάσκεψη του Κυότο και να προετοιμαστεί για την επικύρωση του πρωτοκόλλου. Η Επιτροπή είναι πεπεισμένη για την ανάγκη άμεσης δράσης, μέσω πολιτικών και μέτρων τόσο σε εθνικό όσο και σε κοινοτικό επίπεδο, ώστε ο κοινοτικός στόχος μείωσης των εκπομπών αερίων "θερμοκηπίου" κατά 8 % ως προς το επίπεδο εκπομπών του 1990 να έχει επιτευχθεί έως το έτος 2012. Η ανακοίνωση θα εξετάσει επίσης τα προπαρασκευαστικά μέτρα που είναι δυνατόν να ληφθούν προκειμένου να εφαρμοστούν οι ευέλικτοι μηχανισμοί του πρωτοκόλλου του Κυότο.

Σε αυτό το πλαίσιο, έχει εξαιρετική σημασία να ενταχθεί ο προβληματισμός για την αλλαγή του κλίματος στις πολιτικές που εφαρμόζονται σε άλλους τομείς. Σε κοινοτικό επίπεδο, διάφορες προτάσεις που θα μπορούσαν να συμβάλουν στην ανωτέρω μείωση των εκπομπών, παραδείγματος χάριν η πρόταση οδηγίας για την αναδιάρθρωση του κοινοτικού πλαισίου φορολογίας των ενεργειακών προϊόντων(1), μελετώνται αυτήν την περίοδο από τα κοινοτικά όργανα.

(1) COM(97) 30 τελικό.